መመርያ የሚጥሱ የግል ጤና ትምህርት ተቋማት ማስጠንቀቂያ ተሰጣቸው
የከፍተኛ ትምህርት አግባብነትና ጥራት ኤጀንሲ የግል የጤና ትምህርት ተቋማት ከ2005 ዓ.ም. ጀምሮ በመደበኛው የቀን ፕሮግራም ብቻ እንዲሰጡ መመርያ ቢያስተላለፍም፣ በርካታ የግል የጤና ትምህርት ተቋማት መመርያውን እየጣሱ እንደሆነ ተገለጸ፡፡ በዚህም ምክንያት ማስጠንቀቂያ ተሰጥቷቸዋል፡፡በኤጀንሲው ምክትል ዋና ዳይሬክተር አቶ ታምራት ሞታ ሰኞ ግንቦት 27 ቀን 2010 ዓ.ም. ተፈርሞ የወጣ ደብዳቤ እንደሚያመለክተው፣ መመርያውን የጣሱ በርካታ የግል የጤና ትምህርት ተቋማት በማታ ክፍለ ጊዜ ተማሪዎችን መዝግበው አሁንም እያስተማሩ ናቸው፡፡ ከአንደኛ እስከ መጨረሻ ዓመት ድረስ ያሉ ተማሪዎች በትምህርት ተቋማቱ እየተማሩ እንደሆነም በደብዳቤው ተመልክቷል፡፡ ከዚህ ቀደም ከትምህርት ሚኒስቴር፣ ከጤና ጥበቃ ሚኒስቴርና ከተቋማቱ ጋር ውይይት ከተደረገ በኋላ መመርያውን ለማስፈጸምና አሉ የተባሉትን ችግሮች ለመቅረፍ የወጡትን ዝርዝር ውሳኔዎችን ተቋማቱ እንዲያስፈጽሙ ታዘዋል፡፡ ተቋማቱ ከኤጀንሲው ጋር በመሆን ከ2007 ዓ.ም. እስከ 2010 ዓ.ም. በማታ፣ በቅዳሜና በእሑድ መርሐ ግብር ሥልጠና እየወሰዱ ያሉ ሠልጣኞች የሥልጠና ጥራቱ ተጠብቆ እንዲያጠናቅቁ ተገልጿል፡፡ የጤና ትምህርት ጥራት እንዳይጓደል ማታ፣ ቅዳሜና እሑድ የሚሰጡ ሥልጠናዎች በመደበኛ መርሐ ግብር ከሚሰጠው የሥልጠና ቆይታ አንፃር ተጨማሪ የሥልጠና ጊዜ ስለሚያስፈልግ፣ የንድፈ ሐሳብና የተግባር ልምምድ ላይ ጊዜ ተወስኗል፡፡ በዚህም መሠረት በማታ፣ በቅዳሜና በእሑድ መርሐ ግብር የሚማሩ የንድፈ ሐሳብና የተግባር ልምምዱን የአንደኛና የሁለተኛ ዓመት ተማሪዎች በአምስት ዓመት እንዲያጠናቅቁ፣ የሦስተኛ ዓመት ተማሪዎች ደግሞ ስድስት ወራት ጨምረው በአራት ዓመት ከስድስት ወራት እንዲያጠናቅቁ ተወስኗል፡፡ ተቋማቱም የሥልጠናውን ጥራት በበለጠ ለማረጋገጥ የቅድመ ኢንተርንሺፕ ፈተና በማዘጋጀት፣ ብቁ የሆኑትን ተማሪዎች ብቻ ለኢንተርንሺፕ እንዲልኩ ይደረጋል፡፡ በዚህ ውሳኔ መሠረት ኤጀንሲው ከላይ የተጠቀሱ ውሳኔዎች ተፈጻሚነትን ለማረጋገጥ ክትትል ያደርጋል፡፡ ማንኛውም የግል የጤና ትምህርት ተቋም ከ2011 ዓ.ም. ጀምሮ ለማታ፣ ለቅዳሜና ለእሑድ መርሐ ግብር ተማሪዎችን እንዳይመዘግብ ትዕዛዝ ተላልፏል፡፡ በአሁኑ ጊዜ በአገሪቱ 32 የግል የጤና ትምህርት የሚሰጡ ተቋማት አሉ፡፡ እነዚህ ተቋማት ምን ያህል ተማሪዎች እያስተማሩ እንደሚገኙ የሚያሳይ በግልጽ የተቀመጠ የመረጃ ቋት፣ ኤጀንሲው እስካሁን እንደሌለው የኤጀንሲው ባለሙያዎች ለሪፖርተር ገልጸዋል፡፡   